- Hvis vi skal have en mulighed for, at der er nogle, der spiller orgel og hører orgelmusik om 20 år, så er vi nødt til at fange de unge. Så er vi nødt til at vise dem, at det kan godt være sjovt det her. Sådan lyder det fra Jonas Hellesøe Nielsen, der er orgelsolist og onsdag havde besøg af 80 elever fra Sofiendalskole i Aalborg. Eleverne fra 7-9. klasse var nemlig inviteret til orgel-koncert i Musikkens Hus i Aalborg, hvor Jonas Hellesøe Nielsen spillede både klassisk orgelmusik men også flere velkendte numre. For at gøre koncerten ungdommelig, måtte eleverne komme med ønsker til, hvilke numre, der skulle spilles. Der blæste derfor både toner fra Justin Bieber, Adele og Starwars filmene ud af det gamle tangent-instrument. - Jeg synes jo, det er mega fed musik, og orglet er et mega fint instrument. Det er ikke noget, som gamle mænd kun spiller på – der er en masse forskellige mennesker, der spiller orgel, lyder det fra Jonas Hellesøe Nielsen.

Referat:
Jonas Hellesøe Nielsen er orgelsolist og vil gerne gøre op med myten om, at det kun er gamle mænd, der spiller orgel.